Ўзбекистонда икки кун давомида кучли магнит бўронлари кутилмоқда. Соғлиқни сақлаш вазирлиги нималар қилиш кераклигини тушунтирди

30 июлдан 1 августгача сайёрамизда 4 дан 7 балгача кучли геомагнит бўронлари кутилмоқда. Бу табиий ҳодисалар алоқа, электр тармоқлари, навигация тизимлари ва инсон саломатлигига салбий таъсир кўрсатиши мумкин. Ўзбекистон Соғлиқни сақлаш вазирлиги бу вазиятда қандай йўл тутиш кераклигини тушунтирди.

Кучли магнит бўронлари гипертоникларда қон босимининг ошишига, гипотоникларда босимнинг пасайишига, шунингдек, қандли диабет билан оғриган одамларда қон шакар даражасининг ошишига олиб келиши мумкин. Бу мелатонин ишлаб чиқарилиши камайиши билан изоҳланади, у организмни ташқи стрессларга бардошли қилади. Натижада нерв тизими муаммолари бўлган одамларда бошқа гормонлар ишлаб чиқарилиши ортиб, асабийлик, ҳолсизлик, реакциянинг сусайиши ёки кучайиши юзага келади.

Шунингдек, магнит бўронлари бронхиал астма билан оғриган одамларда соғлиқ муаммоларини келтириб чиқариши мумкин.

Бундан ташқари, магнит бўронлари пайтида айрим одамларда уйқусизлик ёки, аксинча, уйқучанлик кузатилади. Бундай ҳолатларда озиқ-овқат рационига алоҳида эътибор қаратиш ва кўпроқ суюқлик ичиш лозим. Янги меваларни, калийга бой маҳсулотларни, масалан, майиз ва қуритилган ўрикни, шунингдек, C витаминига бой маҳсулотларни истеъмол қилиш керак.

Магнит бўронлари кузатиладиган кунларда спиртли ва энергетик ичимликлардан бутунлай воз кечиш, шунингдек, ёғли, аччиқ ва шўр таомлардан сақланиш тавсия этилади, чунки туз қон босимининг ошишига сабаб бўлади.

Тинчлантирувчи чойларни ичиш фойдали. Шунингдек, мутахассислар ортиқча жисмоний юкламалар ва машғулотлардан вақтинча воз кечишни маслаҳат берадилар.

Сурункали касалликларга чалинган одамлар ўзлари билан шифокор тавсия этган дори-дармонларни олиб юришлари ва қон босимини мунтазам назорат қилиб туришлари керак.

Кун давомида бир неча марта душ қабул қилиш ҳам катта фойда келтиради.

Соғлиқни сақлаш вазирлиги магнит бўронлари пайтида айрим одамларда ёруғлик ва баланд товушларга оғриқли реакция пайдо бўлиши мумкинлигини таъкидлади. Шунинг учун ўзингиз ва яқинларингиз учун қулай шароит яратиш муҳим.

Бу оддий чоралар геомагнит бўронларнинг саломатлик ва кундалик ҳаётга бўлган салбий таъсирини камайтиришга ёрдам беради.